Generalul Florian Coldea este audiat de procurorii DNA. Mai exact, fostul director adjunct al SRI, s-a prezentat astăzi la sediul Direcţiei Naţionale Anticorupţie pentru a fi audiat într-un dosar în care se fac cercetări pentru presupuse acuzaţii de mită şi trafic de influenţă.
Surse judiciare au precizat, pentru Agerpres, că acesta ar fi audiat în într-un dosar deschis în urma unei plângeri depuse de un om de afaceri. Potrivit aceloraşi surse, la DNA a ajuns şi fostul general SRI Dumitru Dumbravă pentru a fi audiat în acelaşi dosar. Antena 3 relatează, tot pe surse, că dosarul face referire la scandalul în care omul de afaceri Cătălin Hideg susține că foştii şefi din Serviciul Român de Informaţii (SRI) au încercat să-l șantajeze și să-l facă să-și vândă afacerea din domeniul sanitar unor francezi.
Coldea, pus sub acuzare sau martor în dosar?
Analistul politic Bogdan Chirieac a comentat acest subiect în direct la TV.
"Pe de o parte, nu e în regulă că DNA nu a comunicat public această audiere. Noi am condamnat mereu coada de oameni politici care stăteau în vremea războiului româno-român la DNA și faptul că la 6 dimineața DNA săvârșea arestări cu presa de mână, nu că noi nu ne-am face treaba, că asta era treaba noastră, ideea era că foarte mulți nevinovați, dovediți după 8-12 ani de proces nevinovați, că fapta nu există, au suferit prejudicii de imagine practic imposibil de recuperat.
Dar, să vedem. În cazul de față, generalul Coldea la DNA este o știre, categoric este o știre, și să vedem dacă va fi pus sub acuzare sau pur și simplu este martor în plângerea penală a domnului Hideg, a domnului care a făcut dezvăluirile cu pricina și a prezentat și niște înregistrări, înregistrări care înțeleg că doar îl amintesc pe generalul Coldea, nu sunt înregistrări cu generalul Coldea, înregistrări cu câmpul tactic în justiție, cu generalul Dumbravă, cel care a dat o lovitură groaznică justiției. Pentru domnia sa justiția era câmp tactic și își urmărea sentințele potrivite în procese, conform declarațiilor pe care le-a făcut domnul general cu pricina", a declarat Bogdan Chirieac la Antena 3 CNN.
Bogdan Chirieac: Procurorul de caz este probabil cel mai bun procuror de la DNA
Totodată, Bogdan Chirieac a vorbit și despre procurorul de caz.
"Înțeleg că procurorul de caz este probabil cel mai bun procuror de la DNA - doamna Mihaela Iorga Moraru. E o doamnă care a avut curajul să se opună abuzurilor din vremea doamnei Laura Condruța Kovesi, de altfel s-a și mutat la SIIJ. Dânsa este autoarea unor dosare importante în România, finalizate cu condamnări, deci din punctul acesta de vedere eu sunt convins că dacă este un caz acolo, doamna procuror Moraru va merge pe lege, nu va merge pe nimic altceva. În opinia mea, este o persoană imposibil de influențat.
I-ar fi fost foarte bine să spună ce spunea doamna Kovesi și să rămână mai departe la DNA, pe când așa, a fost chiar domnia sa pusă sub acuzare de procurorul Portocală, după cum știți era o prostie, dar a fost tot așa, cu presa... Firește că era total nevinovată și de altfel a și dorit să plece la SIIJ, apoi SIIJ-ul s-a desființat, începuse un dosar cu doamna Kovesi, după cum știm cu toții, au fost și "ai mei" care strigau în piață "jos labele de pe DNA, jos labele de justiție", acum USR-ul este cel care spune că justiția este politică și DNA-ul face politică... În cazul de față eu nu cred că e politic", a mai spus Bogdan Chirieac.
Precizăm că presa hasthag scrie despre două dosare, pe când news.ro scrie că ar fi vorba despre o plângere depusă de omul de afaceri Cătălin Hideg, G4Media scrie despre un dosar de trafic de influență și spălare de bani care l-ar viza pe Coldea, Dumbravă și Trăilă.
Fiți la curent cu ultimele noutăți. Urmăriți DCNews și pe Google News